
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно положението с основните права в ЕС през 2022 г. и 2023 г.
(2023/2028(INI))
Европейският парламент,
–	като взе предвид Договора за Европейския съюз (ДЕС) и Договора за функционирането на Европейския съюз (ДФЕС),
–	като взе предвид Хартата на основните права на Европейския съюз (наричана по-долу „Хартата“),
–	като взе предвид съдебната практика на Съда на Европейския съюз[footnoteRef:1], [1:  Наред с другото: Комисия/Унгария (Прозрачност при сдружаването), дело C-78/18, EU:C:2020:476, Дело C-241/21: Решение на Съда (втори състав) от 6 октомври 2022 г.I. L./Politsei- ja Piirivalveamet, ECLI:EU:C:2022:753.] 

–	като взе предвид Регламент (ЕС, Евратом) 2020/2092 на Европейския парламент и на Съвета от 16 декември 2020 г. относно общ режим на обвързаност с условия за защита на бюджета на Съюза[footnoteRef:2] (наричан по-нататък „Регламентът относно обвързаността с условия за спазване на принципите на правовата държава“), [2:  ОВ L 433 I, 22.12.2020 г., стр. 1.] 

–	като взе предвид Регламент (ЕС) 2021/692 на Европейския парламент и на Съвета от 28 април 2021 г. за създаване на програма „Граждани, равенство, права и ценности“ и за отмяна на Регламент (ЕС) № 1381/2013 на Европейския парламент и на Съвета и на Регламент (ЕС) № 390/2014 на Съвета[footnoteRef:3], [3:  ОВ L 156, 5.5.2012 г., стр. 1.] 

–	като взе предвид Регламент (ЕС) 2017/1939 за установяване на засилено сътрудничество за създаване на Европейска прокуратура[footnoteRef:4], [4:  ОВ L 283, 31.10.2017 г., стр. 1.] 

–	като взе предвид Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните)[footnoteRef:5], [5:  ОВ L 119, 4.5.2016 г., стр. 1.] 

–	като взе предвид Директива (ЕС) 2017/1371 относно борбата с измамите, засягащи финансовите интереси на Съюза, по наказателноправен ред[footnoteRef:6], [6:  ОВ L 198, 28.7.2017 г., стр. 29.] 

–	като взе предвид Рамково решение 2008/913/ПВР на Съвета от 28 ноември 2008 г. относно борбата с определени форми и прояви на расизъм и ксенофобия посредством наказателното право[footnoteRef:7], [7:  ОВ L 328, 6.12.2008 г., стр. 55.] 

–	като взе предвид препоръка (ЕС) 2021/1534 на Комисията от 16 септември 2021 г. относно гарантирането на защитата, сигурността и овластяването на журналистите и другите медийни специалисти в Европейския съюз[footnoteRef:8], [8:  ОВ L 331, 20.9.2021 г., стр. 8.] 

–	като взе предвид съобщението на Комисията от 9 декември 2021 г., озаглавено „По-приобщаваща и защитена Европа: разширяване на списъка на престъпленията в Европа, за да обхване речта на омразата и престъпленията от омраза“ (COM(2021)0777),
–	като взе предвид съобщението на Комисията от 5 март 2020 г., озаглавено „Съюз на равенство: Стратегия за равенство между половете 2020—2025 г.“ (COM(2020)0152),
–	като взе предвид съобщението на Комисията от 24 юни 2020 г., озаглавено „Стратегия на ЕС за правата на жертвите (2020—2025 г.)“ (COM(2020)0258),
–	като взе предвид съобщението на Комисията от 12 ноември 2020 г., озаглавено „Съюз на равенство: Стратегия за равнопоставеност на ЛГБТИК за 2020—2025 г.“ (COM(2020)0698),
–	като взе предвид заключенията на Съвета от 2 март 2022 г. относно борбата с расизма и антисемитизма,
–	като взе предвид съобщението на Комисията от 2 декември 2020 г., озаглавено „Стратегия за подобряване на прилагането на Хартата на основните права в ЕС“ (COM(2020)0711),
–	като взе предвид доклада на Комисията от 06 декември 2022 г., озаглавен „Процъфтяващо гражданско пространство за отстояване на основните права в ЕС — Годишен доклад за 2022 г. относно прилагането на Хартата на основните права на ЕС“ [неофициален превод] (COM(2022)0716),
–	като взе предвид съобщението на Комисията от 13 юли 2022 г., озаглавено „Доклад относно върховенството на закона за 2022 г. – ситуация в областта на върховенството на закона в Европейския съюз“ (COM(2022)0500),
–	като взе предвид препоръка (ЕС) 2023/681 на Комисията от 8 декември 2022 г. относно процесуалните права на заподозрените и обвиняемите, които са обект на предварително задържане, и относно материалните условия на задържане[footnoteRef:9], [9:  ОВ L 86, 24.3.2023 г., стр. 44.] 

–	като взе предвид предложението за директива на Европейския парламент и на Съвета относно защитата на лицата, ангажирани в участието на обществеността, от стратегически съдебни производства („стратегически съдебни производства, насочени срещу участието на обществеността“) (COM(2022)0177) („директивата срещу SLAPP“),
–	като взе предвид предложението за директива на Съвета от 7 декември 2022 г. относно стандартите за органите по въпросите на равенството в областта на равното третиране на лицата, независимо от тяхната раса или етнически произход, равното третиране на лицата в областта на заетостта и професиите, независимо от тяхната религия или убеждения, увреждане, възраст или сексуална ориентация, равното третиране на жените и мъжете по въпросите на социалното осигуряване и достъпа и предоставянето на стоки и услуги, и за заличаване на член 13 от Директива 2000/43/ЕО и член 12 от Директива 2004/113/ЕО (COM(2022)0689),
–	като взе предвид предложението за директива на Европейския парламент и на Съвета относно стандартите за органите по въпросите на равенството в областта на равното третиране и равните възможности на жените и мъжете в областта на заетостта и професиите и за заличаване на член 20 от Директива 2006/54/ЕО и член 11 от Директива 2010/41/ЕС (COM(2022)0688),
–	като взе предвид докладите на Агенцията на ЕС за основните права (FRA), и по-специално докладите за основните права за 2022 г.,
–	като взе предвид Всеобщата декларация за правата на човека,
–	като взе предвид инструментите на ООН за защита на правата на човека и основните свободи, препоръките и докладите от всеобщия периодичен преглед на ООН, съдебната практика на органите по договорите на ООН и специалните процедури на Съвета по правата на човека,
–	като взе предвид Конвенцията на Съвета на Европа за превенция и борба с насилието над жени и домашното насилие, която беше открита за подписване на 11 май 2011 г. в Истанбул („Конвенцията от Истанбул“),
–	като взе предвид доклада на Съвета на Европа от 23 март 2023 г., озаглавен „Защитниците на правата на човека в зоната на Съвета на Европа по време на кризи“ [неофициален превод], след проведената на 24—25 октомври 2022 г. в Дъблин кръгла маса по въпросите на правата на човека, организирана от Службата на комисаря по правата на човека на Съвета на Европа.,
–	като взе предвид проекта на преразгледано споразумение от 17 март 2023 г. относно присъединяването на Европейския съюз към Конвенцията за защита на правата на човека и основните свободи,
–	като взе предвид своята резолюция от 11 ноември 2021 г. относно укрепване на демокрацията и на свободата и плурализма на медиите в ЕС: неправомерно използване на действия в рамките на гражданското и наказателното право с цел заглушаване на журналистите, неправителствените организации и гражданското общество[footnoteRef:10], [10:  OВ C 205, 20.5.2022 г., стр. 2.] 

–	като взе предвид своята резолюция от 15 декември 2021 г. относно оценката на превантивните мерки за предотвратяване на корупцията, неправомерните разходи и злоупотребите със средства на ЕС и с държавни средства в случая на извънредни фондове и области на разходи, свързани с кризи[footnoteRef:11], [11:  ОВ C 251, 30.6.2022 г., стр. 48.] 

–	като взе предвид своята резолюция от 17 февруари 2022 г. с препоръки към Комисията относно устав на европейските трансгранични сдружения и организации с нестопанска цел[footnoteRef:12], [12:  OВ C 342, 6.9.2022 г., стр. 225.] 

–	като взе предвид своята резолюция от 8 март 2022 г. относно свиващото се пространство за гражданското общество в Европа[footnoteRef:13], [13:  OВ C 347, 9.9.2022 г., стр. 2.] 

–	като взе предвид своята резолюция от 10 март 2022 г. относно принципите на правовата държава и последиците от решението на Съда на ЕС[footnoteRef:14], [14:  OВ C 347, 9.9.2022 г., стр. 168.] 

–	като взе предвид своето решение от 10 март 2022 г. относно създаването на анкетна комисия за разследване на използването на Pegasus и еквивалентен шпионски софтуер за наблюдение и относно определянето на предмета на разследването, както и на правомощията, числения състав и продължителността на мандата на комисията (2022/2586),
–	като взе предвид своята резолюция от 9 юни 2022 г. относно принципите на правовата държава и потенциалното одобрение на полския национален план за възстановяване[footnoteRef:15], [15:  OВ C 493, 27.12.2022 г., стр. 108.] 

–	като взе предвид своята резолюция от 6 юли 2022 г. относно комбинираната дискриминация в Европейския съюз: социално-икономическото положение на жените от африкански, близкоизточен, латиноамерикански и азиатски произход[footnoteRef:16], [16:  ОВ С 47, 7.2.2023 г., стр. 184.] 

–	като взе предвид своята резолюция от 15 септември 2022 г. относно предложението за решение на Съвета за констатиране, в съответствие с член 7, параграф 1 от Договора за Европейския съюз, на наличието на очевиден риск от тежко нарушение от страна на Унгария на ценностите, на които се основава Съюзът[footnoteRef:17], [17:  ОВ С 125, 5.4.2023 г., стр. 463.] 

–	като взе предвид своята резолюция от 5 октомври 2022 г. относно положението на ромите, живеещи в населени места в ЕС[footnoteRef:18], [18:  ОВ С 132, 14.4.2023 г., стр. 29.] 

–	като взе предвид своята резолюция от 15 декември 2022 г. относно подозрения за корупция от страна на Катар и по-широката необходимост от прозрачност и отчетност в европейските институции[footnoteRef:19], [19:  ОВ С 177, 17.5.2023 г., стр. 109.] 

–	като взе предвид своята резолюция от 19 април 2023 г. относно борбата с дискриминацията в ЕС – дългоочакваната хоризонтална директива за борба с дискриминацията[footnoteRef:20], [20:  P9_TA(2023)0111.] 

–	като взе предвид своята резолюция от 11 май 2023 г. относно адекватността на защитата, осигурявана от Рамката за защита на личните данни в отношенията между ЕС и САЩ[footnoteRef:21], [21:  P9_TA(2023)0204.] 

–	като взе предвид резолюцията на Европейския парламент от 11 ноември 2021 г. относно първата годишнина от фактическата забрана на абортите в Полша[footnoteRef:22], [22:  OВ C 205, 20.5.2022 г., стр. 44.] 

–	като взе предвид своята резолюция от 7 юли 2022 г. относно решението на Върховния съд на САЩ за отмяна на правото на аборт в Съединените щати и необходимостта от защита на правото на аборт и здравето на жените в ЕС[footnoteRef:23], [23:  ОВ С 47, 7.2.2023 г., стр. 268.] 

–	като взе предвид своята резолюция от 3 май 2022 г. относно преследването на малцинствата заради техните убеждения или религия[footnoteRef:24], [24:  OВ C 465, 6.12.2022 г., стр. 33.] 

–	като взе предвид член 54 от своя Правилник за дейността,
–	като взе предвид становището на комисията по конституционни въпроси,
–	като взе предвид доклада на комисията по граждански свободи, правосъдие и вътрешни работи (A9-0000/2023),
А.	като има предвид, че ЕС се основава на ценностите на зачитане на човешкото достойнство, на свободата, демокрацията, равенството, принципите на правовата държава и правата на човека, както се посочва в член 2 от ДЕС и в Хартата; като има предвид, че тези ценности следва да бъдат споделяни от държавите членки;
Б.	като има предвид, че свободата на медиите, плурализмът, независимостта и безопасността на журналистите са основни елементи на правото на свобода на изразяване на мнение и свобода на информация и са от съществено значение за демократичното функциониране на ЕС и на неговите държави членки; като има предвид, че през последните години журналистите и медийните дейци в Европа и в чужбина се намират все по-често под заплаха;
В.	като има предвид, че корупцията застрашава сериозно демокрацията и принципите на правовата държава; като има предвид, че в някои държави членки има трайни и сериозни опасения относно борбата с корупцията; като има предвид, че Регламентът относно обвързаността с условия за спазване на принципите на правовата държава има за цел да осигури защита на бюджета на Съюза срещу нарушения на принципите на правовата държава;
Г.	като има предвид, че в някои държави членки независимостта на съдебната власт – основно изискване на демократичния принцип на разделението на властите и ключово условие за гарантиране зачитането на основните права – е сериозно застрашена или дори подронена на структурно равнище;
Д.	като има предвид, че според оценката на комисаря на Съвета на Европа за правата на човека от март 2023 г. положението на защитниците на правата на човека в Европа се е влошило тревожно;
Е.	като има предвид, че по европейските граници са регистрирани множество смъртни случаи на мигранти и нарушения на правата на човека, дължащи се на неефективно управление и прекомерно използване на сила от страна на властите;
Ж.	като има предвид, че през последните години се наблюдава организирана съпротива срещу правата на жените и момичетата; като има предвид, че в Европейския съюз продължава да е широко разпространено насилието, основано на пола, включително сексуалното насилие и изнасилването;
З.	като има предвид, че разпространението на дискриминацията на основата на расов или етнически произход продължава да бъде постоянно високо – както във времето, така и сред различните групи от населението в отделните държави членки; като има предвид, че антисемитизмът, ислямофобията и расизмът са трайни форми на омраза и дискриминация; като има предвид, че крайно десният екстремизъм представлява особена заплаха за подложените на дискриминация лица и за обществото като цяло;
И.	като има предвид, че в ЕС все още има дискриминация и насилие над ЛГБТИК+ лица; като има предвид, че в някои държави членки ЛГБТИК+ лицата все още са подложени на дискриминация и изключване;
Й.	като има предвид, че проявите на реч на омразата в ЕС се увеличават постоянно през последните няколко години[footnoteRef:25], което до голяма степен се дължи на нарастващия брой потребители на социалните медии и на факта, че речта на омразата процъфтява онлайн; като има предвид, че речта на омразата може да доведе до престъпления от омраза; [25:   Кратък преглед „Борбата с речта на омразата и престъпленията от омраза в ЕС“ [неофициален превод], Европейска служба за парламентарни изследвания, юни 2022 г.] 

К.	като има предвид, че ЕС се основава на насърчаването на социалните, културните и икономическите права; 
Л.	като има предвид, че съгласно член 6, параграф 2 от ДЕС присъединяването на ЕС към Европейската конвенция за правата на човека (ЕКПЧ) е правно задължение и продължава да бъде основен приоритет;
Принципи на правовата държава и достъп до правосъдие
1.	остро осъжда обстоятелството, че през 2022 г. е поставен поредният световен рекорд по брой на лишени от свобода журналисти; призовава за бързо постигане на споразумение по директивата срещу SLAPP, която следва да осигури същностна и широка защита срещу неправомерни съдебни искове;
2.	изразява дълбока загриженост от нарастващото равнище на корупция в някои държави членки, по-специално от случаите, в които са замесени високопоставени длъжностни лица и политици; изразява загриженост относно различната степен на прилагане на антикорупционната рамка на ЕС в държавите членки;
3.	подчертава, че независимостта на съдебната власт и ефективните механизми за контрол и баланс, които могат да бъдат различни в отделните държави членки, са ключови елементи на правовата държава; осъжда всякакви опити на правителствата на държавите членки да упражняват политическо влияние или контрол върху независимия процес на вземане на решения от страна на съдебната власт; 
4.	подкрепя използването на Механизма за възстановяване и устойчивост и хоризонталните отключващи условия за замразяване на финансирането от ЕС с цел борба с корупцията и отстъплението от принципите на правовата държава в държавите членки; подчертава, че средствата, ограничени чрез различните мерки за обвързаност с условия, трябва да се освобождават само когато основните проблеми, свързани с принципите на правовата държава, корупцията и правата на човека, са намерили действително и подходящо решение; призовава Европейския съвет да установи дали Унгария е допуснала сериозни и трайни нарушения на ценностите на ЕС съгласно член 7, параграф 2 от ДЕС;
Свободи
5.	отбелязва нарастващите заплахи срещу свободата на сдружаване, словото и събранията; отново заявява, че правото на мирни събрания може да бъде ограничавано само когато това е предвидено със закон и ако е необходимо и съизмеримо за защитата на общ интерес, признат от Съюза, или на правата и свободите на други лица;
6.	изтъква, че за да се гарантира правото на свобода на изразяване на мнение и свобода на информация, което е основополагащо за всяка демокрация, информацията трябва да бъде общодостъпна и разнообразна, и подчертава, че свободата на творчеството трябва да бъде гарантирана; 
7.	подчертава решаващата роля на организациите на гражданското общество (ОГО) за насърчаване на активното гражданство, основните права и демократичното участие в Европа; призовава за стратегия на Комисията и общи правила във всички държави членки за насърчаване на регулаторна и политическа среда, която да няма възпиращ ефект и да е незасегната от заплахи и нападки;
8.	припомня, че съгласно член 6 от Хартата всеки има право на свобода и сигурност, което означава, че всяко лице в рамките на Съюза следва да бъде защитено от незаконен и произволен арест;
9.	осъжда зачестилите антисемитски, антиислямски и расистки прояви в ЕС; изразява съжаление, че властите често не получават информация за случаите на дискриминация, расистки и ксенофобски престъпления, което води до фактическа безнаказаност; 
10.	посочва, че преобразуването на ежедневния живот в набор от данни и свързаните с данните скандали показват, че правото на защита на личните данни придобива все по-голямо значение; отново изразява своята загриженост относно нееднаквото прилагане на Общия регламент относно защитата на данните;
11.	остро осъжда повсеместното нарушаване на основните права и използването на прекомерно насилие от страна на националните органи по границите на Съюза;
Равенство и достойнство
12.	изразява съжаление, че предложението за хоризонтална директива за борба с дискриминацията стои блокирано в Съвета вече 14 години;
13.	припомня, че насилието, основано на пола, е широко разпространено във всички държави членки в рамките на Съюза; осъжда отстъплението от правата на жените в някои държави членки, по-специално отказът на достъп до безопасни и законни аборти;
14.	припомня, че престъпленията от омраза и речта на омразата, продиктувани от расизъм, ксенофобия, религиозна нетърпимост, наличие на увреждане, сексуална ориентация, полова идентичност, изразяване на пола и полови белези, са крайни примери за дискриминация;
15.	приветства инициативата на Комисията да разшири списъка на престъпленията в ЕС в член 83, параграф 1 от ДФЕС, като включи в него речта на омразата и престъпленията от омраза;
16.	приветства факта, че при отнасянето на унгарския „закон за закрила на детето“, който прикрива други цели, към Съда на ЕС, Комисията за първи път се позовава на единично нарушение на член 2 от ДЕС;
Социални, икономически и екологични права
17.	признава бедността като още една форма на дискриминация, която води до нарушаване на основните права; призовава Комисията, Съвета и държавите членки да разработят политики за намаляване на бедността, като обърнат специално внимание на децата;
18.	приветства препоръката на Съвета от 30 януари 2023 г. относно адекватен минимален доход, гарантиращ активно приобщаване[footnoteRef:26], като стъпка напред в прилагането на принцип 14 от Европейския стълб на социалните права; [26:  ОВ C 41, 3.2.2023 г., стр. 1.] 

19.	подчертава, че цифровизацията е трансверсален процес, който оказва влияние върху достъпа до всички услуги, особено в областта на здравеопазването, и върху упражняването на основните права;
20.	отбелязва, че жилищата не са стока, а необходимост, и са предпоставка за пълноценно участие в обществото;
21.	приветства факта, че на 8 октомври 2021 г. Съветът на ООН по правата на човека призна универсалното право на достъп до здравословна и устойчива околна среда; 
Институционални гаранции за основните права
22.	приветства напредъка, постигнат след възобновяването на преговорите за присъединяване на ЕС към ЕКПЧ през юни 2020 г., и постигнатото през март 2023 г. предварително споразумение по преразгледаните проекти на инструментите за присъединяване;
23.	подкрепя дейността на FRA по анализ на данни с цел документиране на дискриминацията и приветства по-нататъшното развитие в тази област; приветства предложенията на Комисията за две директиви относно стандартите за органите по въпросите на равенството, които имат за цел да осигурят по-добро прилагане и изпълнение на правилата на ЕС за борба с дискриминацията;
24.	припомня важността на съответната съдебна практика на Съда на ЕС, която отстоява зачитането на основните права и доразвива принципите на правовата държава;
°
°	°
25.	възлага на своя председател да предаде настоящата резолюция съответно на Съвета и на Комисията.

Зачитането на човешкото достойнство, свободата, демокрацията, равенството, принципите на правовата държава и правата на човека са основополагащи ценности на Европейския съюз, както е посочено в член 2 от ДЕС и в Хартата на основните права. Отстояването и активното популяризиране на тези ценности е задължение както на институциите на ЕС, така и на държавите членки. Докладчикът е на мнение, че през последните години в целия Европейски съюз се наблюдава тревожен спад в зачитането на основните права и че има опасност от разпадане на консенсуса относно общите европейски ценности.
През 2022 и 2023 г. ЕС се изправи пред нови, безпрецедентни предизвикателства. Преди да е преодолял неблагоприятните последици от пандемията от COVID-19, военната агресия на Русия срещу Украйна добави приток на милиони хора, принудени да напуснат домовете си. Затова в доклада следва да бъдат надлежно отразени произтичащите от тези обстоятелства въпроси, свързани с основните права, включително, но не само: i) използването на спешно законодателство и неговото въздействие върху пространството за ОГО, ii) ролята на свободните медии за функционирането на демократичните системи, iii) защитата на социалните права и iv) защитата на основните права на бежанците и мигрантите.
Подходът на докладчика
Докладчикът има за цел да изготви изчерпателен доклад, в който да бъдат отразени основните събития през въпросните години.
В него следва да намерят израз преди всичко общите тенденции в състоянието на основните права в Европейския съюз през 2022 и 2023 г. Докладът обаче следва да обхваща и системните проблеми в отделните държави членки, при условие че по въпроса е в ход процедура на европейско равнище, в това число процедури по член 7 от ДЕС, процедури за нарушение и решения на Съда на ЕС и на ЕСПЧ.
Структура
С цел да бъдат обхванати всички съответни елементи, проектът на доклад е структуриран около ключовите групи основни права, въз основа най-общо на главите от Хартата на основните права. Вместо да се съсредоточава само върху някои приоритети или конкретни групи и с оглед на максималния обем от четири страници за докладите по собствена инициатива, докладчикът се е постарал да предостави обща рамка, в която могат да бъдат категоризирани всички въпроси, свързани с основните права. Тя може и ще бъде разширена по време на етапа на изменение.
Основните категории са:
Принципи на правовата държава и достъп до правосъдие
Тази глава обхваща, наред с другото, ролята на свободните медии, използването на спешно законодателство, парламентарните права, независимостта на съдебната власт, последиците от корупцията и процедурите в областта на правовата държава на европейско равнище.
Свободи
Тази глава обхваща, наред с другото, колективните свободи, като правото на събрания и правото на сдружаване, както и индивидуалните свободи, като правото на свобода и сигурност, свободата на мисълта, защитата на личните данни, свободата на изразяване на мнение и свободата на информация и правото на убежище.
Равенство и достойнство
[bookmark: _GoBack]Тази глава обхваща, наред с другото, правото на недискриминация въз основа на пол, етнически или социален произход, генетични характеристики, език, религия или вяра, политически или други възгледи, принадлежност към национално малцинство, имуществено състояние, потекло, наличие на увреждания, възраст или сексуална ориентация. Тя включва и правото на зачитане на физическата и психическата неприкосновеност на личността, особено във връзка с речта на омразата и престъпленията от омраза.
Социални, икономически и екологични права
Тази глава обхваща, наред с другото, бедността като вид дискриминация, социалното неравенство, цифровата бедност, жилищното настаняване, достъпа до образование, достъпа до заетост, правото на колективно договаряне и правото на достъп до здравословна и устойчива околна среда.
Институционални гаранции за основните права
Тази глава обхваща, наред с другото, ролята на институции като Съвета на Европа и Европейския съд по правата на човека, Съда на Европейския съюз, Агенцията на ЕС за основните права, Европейската прокуратура, както и на националните съдилища и националните органи по въпросите на равенството.

